2. ลักษณะการประกอบธุรกิจ

2.1 ประวัติความเป็นมา การเปลี่ยนแปลงและพัฒนาการที่สำคัญ

บริษัท ธนมิตร แฟคตอริ่ง จำกัด (มหาชน) (“บริษัท”) เดิมชื่อบริษัท ธนมิตร แฟคตอริ่ง จำกัด
จดทะเบียนก่อตั้งเมื่อวันที่ 6 มกราคม 2540 ด้วยทุนจดทะเบียนจำนวน 20 ล้านบาท
โดยการร่วมทุนระหว่างบริษัท เซ็นทรัล รีเทล คอร์ปอเรชั่น จำกัด ถือหุ้นร้อยละ 50
กลุ่มธนาคารไทยพาณิชย์ จำกัด (มหาชน) ) ถือหุ้นร้อยละ 38 และกลุ่มผู้ถือหุ้นอื่น ถือหุ้นร้อยละ 12
โดยมีวัตถุประสงค์ในการจัดตั้งเพื่อดำเนินธุรกิจแฟคตอริ่ง
โดยเน้นกลุ่มลูกค้าที่เป็นผู้จัดจำหน่ายสินค้าให้แก่ธุรกิจค้าปลีกสมัยใหม่ ( Modern Trade )
เนื่องจากบริษัท เซ็นทรัล รีเทล คอร์ปอเรชั่น จำกัด มีบทบาทสำคัญในธุรกิจค้าปลีกจึงมีฐาน
Supplier เป็นจำนวนมาก ซึ่งเป็นกลุ่มลูกค้าเป้าหมายสำคัญของธุรกิจแฟคตอริ่ง ในขณะที่
กลุ่มธนาคารไทยพาณิชย์ ทำหน้าที่ให้การสนับสนุนด้านการเงินแก่บริษัท

ภายหลังวิฤตการณ์ทางการเงิน บริษัทได้มีการเพิ่มทุนจดทะเบียนจาก 20 ล้านบาทเป็น 40 ล้านบาท
ในเดือนกรกฎาคม 2544 พร้อมกับการเปลี่ยนแปลงโครงสร้างการถือหุ้นใหม่
โดยกลุ่มผู้ถือหุ้นใหญ่ประกอบด้วยกลุ่มเซ็นทรัล ถือหุ้นร้อยละ 60 กลุ่มธนาคารไทยพาณิชย์
ถือหุ้นร้อยละ 10 และกลุ่มธนสถาปนา ถือหุ้นร้อยละ 10 ต่อมาในเดือนกันยายน 2546
บริษัทได้เพิ่มทุนจดทะเบียนเป็น 80 ล้านบาท และเมื่อวันที่ 2 มีนาคม 2547
บริษัทได้จดทะเบียนแปรสภาพจากบริษัทจำกัด เป็นบริษัทมหาชนจำกัด
บริษัทได้เข้าจดทะเบียนกับตลาดหลักทรัพย์ใหม่ (MAI)ในเดือน สิงหาคม 2547
พร้อมกับการเสนอขายหุ้นเพิ่มทุนต่อประชาชนจำนวน 4 ล้านหุ้น
ทำให้บริษัทมีทุนจดทะเบียนและเรียกชำระแล้วถึงปัจจุบันเป็น 100 ล้านบาท แบ่งเป็นหุ้นสามัญจำนวน
20 ล้านหุ้น โดยกลุ่มผู้ถือหุ้นใหญ่ 3 อันดับแรก ประกอบด้วย กลุ่มจิราธิวัฒน์ถือหุ้นร้อยละ 48
กลุ่มธนสถาปนาถือหุ้นร้อยละ 8 และธนาคารไทยพาณิชย์ ถือหุ้นร้อยละ 4
การเข้าจดทะเบียนในตลาดหลักทรัพย์ใหม่
มีวัตถุประสงค์เพื่อเป็นเงินทุนหมุนเวียนในการดำเนินงานและขยายการให้บริการของบริษัท
นอกจากนี้ยังส่งผลให้บริษัทเป็นที่รู้จักแพร่หลายในตลาดเพิ่มขึ้นด้วย

2.2 ภาพรวมการประกอบธุรกิจ

  บริษัท ธนมิตร แฟคตอริ่ง จำกัด (มหาชน) ประกอบธุรกิจแฟคตอริ่งภายในประเทศเป็นหลัก
  (Domestic Factoring) บริษัทเป็นผู้ให้บริการเงินทุนหมุนเวียนระยะสั้น
  โดยการรับซื้อลดลูกหนี้การค้าจากการรับโอนสิทธิเรียกร้องในการรับเงิน
  บริษัทเน้นกลุ่มลูกค้าที่เป็นผู้จัดจำหน่ายสินค้าให้แก่ธุรกิจค้าปลีกสมัยใหม่ (Modern Trade) ได้แก่
  Supplier ของกลุ่มห้างสรรพสินค้า ซูเปอร์มาร์เก็ต ดิสเคาน์สโตร์หรือซุปเปอร์เซ็นเตอร์
  ร้านขายสินค้าเฉพาะอย่าง ร้านสะดวกซื้อ เป็นต้น โดยลูกค้าสามารถนำเอกสารการค้า ได้แก่
  ใบส่งสินค้า หรือใบวางบิล มาเป็นเอกสารประกอบในการโอนสิทธิการรับเงิน
  โดยบริษัทจะจ่ายเงินสดให้ล่วงหน้าก่อน เมื่อครบกำหนดชำระเงิน
  บริษัทจะเป็นผู้ดำเนินการเรียกเก็บค่าสินค้าหรือบริการจากลูกหนี้ของลูกค้าโดยตรง
  ปัจจุบันบริษัทไม่มีบริษัทย่อยและบริษัทร่วม

  จุดเด่นของบริษัทในการดำเนินธุรกิจ คือ
  บริษัทประกอบธุรกิจแฟคตอริ่งในประเทศเพียงอย่างเดียว
  โดยเน้นกลุ่มลูกค้าที่เป็นผู้จัดจำหน่ายสินค้าให้แก่ธุรกิจค้าปลีกสมัยใหม่( Modern Trade)
  ทำให้บริษัทมีความเชี่ยวชาญและเข้าใจระบบการบริหารงานในธุรกิจค้าปลีกเป็นอย่างดี
  นอกจากนั้นบริษัทยังได้รับความร่วมมือในการตรวจสอบมูลหนี้ก่อนการรับซื้อเอกสารการค้าและการตอบรับการแจ้งโอนสิทธิจากกลุ่มลูกหนี้ขนาดใหญ่
  และกลุ่มผู้ถือหุ้นบางส่วน ซึ่งมีฐาน Supplier ที่เป็นลูกค้าของบริษัทอยู่เป็นจำนวนมาก
  ทำให้บริษัทมีความเสี่ยงด้านการเรียกเก็บหนี้ต่ำ นอกจากนี้เพื่อให้การดำเนินธุรกิจของบริษัท และ
  ธุรกิจของลูกค้ามีการเติบโตอย่างต่อเนื่องและยั่งยืน
  บริษัทจึงได้ใช้กลยุทธ์ในการจัดให้มีข้อมูลที่เพียงพอ เกี่ยวกับการบริหารการจัดการของลูกค้า
  ให้คำปรึกษา หรือข้อเสนอแนะที่เป็นประโยชน์ต่อลูกค้า อาทิ การบริหารสินค้าคงคลังและวัตถุดิบ
  การจัดหาแหล่งวัตถุดิบ การบริหารลูกหนี้
  รวมถึงการดูแลและอำนวยความสะดวกในการขยายวงเงิน
  เพื่อเพิ่มโอกาสในการทำธุรกิจให้แก่ลูกค้า เป็นต้น

2.3 โครงสร้างรายได้ของบริษัท

โครงสร้างรายได้ของบริษัทแยกตามประเภทธุรกิจที่ให้บริการ มีดังนี้

+--------------+-----------------------------+-------------------------+
| ประเภทบริการ  | ประเภทรายได้                 | แหล่งที่มาของรายได้         |
+--------------+-----------------------------+-------------------------+
| แฟค          | รายได้ส                      | ดอกเบี้ยรับ                |
| ตอริ่งในประเทศ | ่วนลดรับจากการรับโอนสิทธิเรียกร้อง |                         |
+--------------+-----------------------------+-------------------------+
|              | ค่าธรรมเนียมและบริการ          | ค่าธรรมเนียมการเปิดวงเงิน   |
|              |                             |                         |
|              |                             | ค่าธรรมเนียมรับซื้อ          |
+--------------+-----------------------------+-------------------------+

โครงสร้างรายได้ของบริษัทตามงบการเงินปี 2546-2548 เป็นดังนี้

  ------------------------------ -------- -------- -------- -------- -------- --------
  รายได้                          2548              2547              2546     

                                 พันบาท    ร้อยละ    พันบาท    ร้อยละ    พันบาท    ร้อยละ

  ส่วนลดรับจากการรับโอนสิทธิเรียกร้อง   73,472   79.67    49,550   77.69    27,468   71.66

  ค่าธรรมเนียมและบริการ             16,634   18.04    14,027   21.99    10.651   27.79

  รายได้อื่น                        2,115    2.29     203      0.32     211      0.55

  รวม                            92,221   100.00   63,780   100.00   38,330   100.00
  ------------------------------ -------- -------- -------- -------- -------- --------

2.4 เป้าหมายการดำเนินธุรกิจ

บริษัทฯ ยังคงมุ่งเน้นที่จะเป็นบริษัทชั้นนำด้านแฟคตอริ่งในประเทศที่ให้การสนับสนุนแก่ธุรกิจ SMEs
ซึ่งในปี 2549 บริษัทยังคงยึดมั่นในการวางแผนการดำเนินธุรกิจ เพื่อให้มีการขยายตัวอย่างมีคุณภาพ
ถึงแม้เศรษฐกิจโดยรวมของประเทศในรอบปีบัญชีที่ผ่านมา จะมีอัตราการเติบโตที่ลดลง
จากการปรับตัวของราคาน้ำมันและอัตราดอกเบี้ยในประเทศที่เพิ่มสูงขึ้นอย่างมาก
ส่งผลกระทบให้การบริโภคของประชาชนลดลง อย่างไรก็ตาม ในปี 2549 บริษัทฯ
ได้กำหนดเป้าหมายที่จะมีอัตราการขยายตัวทางธุรกิจให้เติบโตอย่างต่อเนื่องจากปีที่ผ่านมา
เนื่องจากการคาดการณ์ว่าสภาพคล่องจะมีแนวโน้มที่ตึงตัวมากขึ้น
ทำให้กลุ่มผู้ประกอบการหันมาใช้บริการในธุรกิจแฟคตอริ่งเพิ่มมากขึ้น
ทำให้ธุรกิจแฟคตอริ่งมีอัตราการขยายตัวที่สูงต่อไป บริษัทฯ
ได้ใช้กลยุทธ์ในการดำเนินงานที่จะขยายฐานลูกค้าในกลุ่มธุรกิจขนาดเล็ก เพื่อกระจายฐานลูกค้า
ซึ่งเป็นการช่วยลดความเสี่ยงและเพิ่มผลตอบแทนที่สูงขึ้น นอกจากนี้ บริษัทฯ
ได้มีนโยบายการปรับปรุงระบบการบริหารงานภายใน เพื่อเพิ่มประสิทธิภาพการให้บริการ
โดยการพัฒนาระบบสารสนเทศ ระบบปฏิบัติการ ระบบการบริหารผลตอบแทน
ระบบการบริหารความเสี่ยงรวมถึงการพัฒนาบุคลากร เพื่อรองรับการขยายตัวของธุรกิจ